Debreczeny György

*mindenből újat*

*Thomas Bernhard nyomán*

te utcaseprő nem irigylem tőled a dalt
tudom vadak a galambok és szelídek
összeszarják a mindenséget
hallom krúgtani őket

te utcaseprő nem irigylem tőled a seprűt
kosz madártoll és ürülék a hóba aláhull
tudom hogy vad a hó és szelíd
beteríti lágyan a halottasházat

te utcaseprő nem irigylem tőled az utcát
sem a kihantolt koponyákat
tudom eljön majd érted az ördög
hoz neked új seprűt szemétlapátot

mindenből újat a régi helyett

*erőm szerint*

*Thomas Bernhard nyomán*

dolgozni fogok erőm szerint
dolgozni fogok a hólapáttal
de most nyár van
nyaralni fogok erőm szerint

nyaralni fogok a hólapáttal
erőm szerint
de most dolgozom
havat lapátolok a nyárban

erősködni fogok a nyárban
dolgozom majd a hólapáttal
de most tél van és nyaralok
meg fogok erősödni

erőm szerint

legjobb tudásom szerint